వైద్య పరికరాల దిగుమతులను నియంత్రించాలి
- స్వదేశంలో ఉత్పత్తికి బాటలు వేయాలి
- నూతన పరిశోధనలపై దృష్టి
- డాక్టర్‌ కాకర్ల సుబ్బారావు
నవతెలంగాణ- బిజినెస్‌ బ్యూరో
               వైద్య పరికరాల దిగుమతులను క్రమక్రమంగా నియంత్రించాలని నిమ్స్‌ మాజీ డైరెక్టర్‌ కాకర్ల సుబ్బారావు అన్నారు. దిగుమతి పరికరాలపై ఆదారపడటం ద్వారా దేశంలో వైద్యం ఖరీదుగా మారుతుందని ఆందోళన వ్యక్తం చేశారు. అదే ఉత్పత్తులను స్వదేశంలో తయారు చేసుకోగలిగే సామర్థ్యం పెంచుకుంటే రోగులకు అయ్యే వైద్య వ్యయం తగ్గుతుందని సూచించారు.
భారత్‌లో ఈ విధమైన పరిశోధనల కోసం డాక్టర్లు, వైద్య పరికరాల ఉత్పత్తి కంపెనీలు సంయుక్తంగా పని చేయాలని సూచించారు. ఫెడరేషన్‌ ఆఫ్‌ ది తెలంగాణ అండ్‌ అంధ్రప్రదేశ్‌ చాంబర్‌ ఆఫ్‌ కామర్స్‌, ఒమిక్స్‌ గ్రూపు, ఇండుస్‌ ఫౌండేషన్‌ సంయుక్తంగా జులైలో ఇండో గ్లోబల్‌ హెల్త్‌కేర్‌ సమ్మిట్‌ అండ్‌ ఎక్స్‌పో 2015 నిర్వహించనున్నాయి. ఈ సందర్బంగా శనివారం హైదరాబాద్‌లో ఏర్పాటు చేసిన విలేకరుల సమావేశంలో కాకర్ల మాట్లాడుతూ ఒకప్పుడు స్టెతస్కోప్‌ మాత్రమే అందరికి తెలిసిన వైద్య పరికరమని పేర్కొన్నారు. ప్రస్తుతం అత్యాధునిక పిటి స్కాన్‌, సిటి స్కాన్‌, అల్ట్రా సోండ్‌, ఎంఆర్‌ఐ తదితర పరికరాల వాడకం విస్తృతంగా పెరిగిందని, ఇవన్నీ దిగుమతి ఉత్పత్తులేనని అన్నారు. ఈ ఉత్పత్తులను దేశం లోపలే మనమే ఎందుకు తయారు చేసుకోలేకపోతున్నామో గుర్తించాలన్నారు. భారతీయ వైద్యులు మంచి నైపుణ్యంతో ప్రపంచంలోనే గుర్తింపు కలిగిన వారున్నారన్నారు.
           ఫార్మా కంపెనీలు పరిశోధన ఆసక్తి కలిగిన డాక్టర్లను నియమించుకోవడం ద్వారా సంయుక్తంగా ఈ రంగంలో కొత్త ఉత్పత్తులను ఆవిష్కరించవచ్చని సూచించారు. మేక్‌ ఇన్‌ ఇండియా కార్యక్రమంలో వీటిని అభివృద్ధి చేయడం ద్వారా పరిశ్రమకు, పెట్టుబడులకు మద్దతు లభిస్తుందన్నారు.
            ప్రస్తుతం విదేశీ ఉపకరణాలతో చేసే వైద్యం ఖరీదుగా ఉందన్నారు. దీన్ని అధిగమించాలని సూచించారు. ఫార్మా ఉత్పత్తుల దిగుమతులను ప్రభుత్వం ఇప్పటికిప్పుడూ నిషేదించాలని తాను భావించడం లేదన్నారు. క్రమక్రమంగా దిగుమతులను నియంత్రించడం, స్వదేశంలో తయారు చేసుకోవడం ద్వారా ఎగుమతులకు ఎదుగాలని సూచించారు.
మూడేళ్లలో రెట్టింపు వ్యాపారం
            భారత్‌లో రానున్న మూడేళ్లలో వైద్య మార్కెట్‌ రెట్టింపు కానుందని ఇండుస్‌ ఫౌండేషన్‌ ప్రెసిడెంట్‌ ఎస్‌బి అనుమోలు అన్నారు. ప్రస్తుతం 70 బిలియన్‌ డాలర్ల (సుమారు రూ.4.41 లక్షల కోట్లు) వైద్యం వ్యాపారం జరుగుతుందని, 2017 నాటికి రెట్టింపై 145 బిలియన్‌ డాలర్లు (రూ.9.13 లక్షల కోట్లు), 2020 నాటికి 280 బిలియన్‌ డాలర్లకు చేరుతుందని అంచనా వేశారు. గత నాలుగేళ్లలో ఈ రంగం 12 శాతం వృద్ధి నమోదు చేసుకుందన్నారు. ఈ ఎక్స్‌పో వైద్య రంగంలోని ఔత్సాహికవేత్తలు, వృత్తి నిపుణులు, పరిశ్రమ వర్గాలు, పెట్టుబడిదార్లకు చాలా ఉపయోగకరంగా ఉంటుందన్నారు. ఈ రంగంలో వస్తోన్న నూతన పోకడలు, పరిశోధనలు తెలుసుకోవడానికి వీలుంటుందన్నారు.
పట్టణాల్లోనే 80% వైద్య నిపుణులు
            భారత్‌లో ఇప్పటికీ వైద్యం అందక ప్రతి ఏడాది 10 లక్షల మంది మృతి చెందుతున్నారని అంచనా. 70 కోట్ల మందికి ప్రత్యేక వైద్య నిపుణులు అందుబాటులో లేరు. ఉన్న వారిలో 80 శాతం మంది నిపుణులు కూడా పట్టణ ప్రాంతాలకు పరిమితమై పని చేస్తున్నారు. వైద్య రంగంలో రానున్న ఐదేళ్లలో పెద్ద మొత్తంలో మానవ వనరులు అవసరం ఉంటుందని ఇండుస్‌ ఫౌండేషన్‌ అంచనా వేసింది. ఇదే సమయంలో ఈ రంగంలో 20 బిలియన్‌ డాలర్ల పెట్టుబడులు అవసరం అవుతాయి. ప్రస్తుతం ఏడాదికి రెండున్నర లక్షల మంది చొప్పున వైద్యులు ఈ రంగంలోకి వస్తున్నారు. ఇందులో అత్యధికంగా నర్సులు, పారా మెడికల్‌ ప్రొఫిషనల్స్‌ ఉన్నారు. భారత సేవల రంగంలో వైద్య విభాగం అతిపెద్దదిగా ఉంది. జిడిపిలో 8 శాతం వాటా వైద్య రంగానిదే. ఈ రంగంలో ప్రతి ఏడాది వ్యయం 12 శాతం చొప్పున పెరుగుతోంది. 90 లక్షల మంది ఉపాధి పొందుతున్నారు. భారత్‌లో మెడికల్‌ టూరిజం విస్తరిస్తోంది. ప్రస్తుతం విదేశాల నుంచి వైద్యం కోసం వచ్చి సుమారు రూ.12వేల కోట్ల పైగా ఖర్చు చేస్తున్నారని అంచనా.
మీ స్నేహితులకు రికమెండ్ చెయ్యండి